THAI เปิดเส้นทางบินใหม่ “กรุงเทพฯ-เวียนนา” เริ่มให้บริการ 16 พ.ย.นี้
THAI เปิดเส้นทางบินใหม่ “กรุงเทพฯ-เวียนนา” 4 เที่ยวบิน/สัปดาห์ เริ่มให้บริการ 16 พ.ย.นี้ เพื่อเป็นจุดเชื่อมต่อการเดินทางสู่เมืองอื่นในยุโรป
27 ก.ค. 2560

นางอุษณีย์ แสงสิงแก้ว รักษาการกรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า การบินไทยได้เปิดเส้นทางบินใหม่ ไป-กลับ กรุงเทพฯ-เวียนนา โดยจะเริ่มให้บริการในวันที่ 16 พ.ย.60 โดยทำการบินสัปดาห์ละ 4 เที่ยวบิน ได้แก่ วันจันทร์ พฤหัสบดี เสาร์ และอาทิตย์
สำหรับเส้นทางบิน  กรงเทพฯ-เวียนนา ทีจี 936 จะออกเดินทางในเวลา 01.30 น.เวลาถึงที่หมาย 07.00 น. ส่วนเส้นทางบิน  เวียนนา-กรุงเทพฯ ทีจี 937 ออกเดินทางเวลา 13.30 น.เวลาถึงที่หมาย 05.20 น. (ของวันรุ่งขึ้น)
ทั้งนี้ เวียนนา สาธารณรัฐออสเตรีย ถือเป็นจุดบินใหม่ของการบินไทย ซึ่งตั้งอยู่ในยุโรปกลางและเป็นประตูสู่ภูมิภาคยุโรป ผู้โดยสารสามารถเชื่อมต่อการเดินทางสู่เมืองต่าง ๆ ในยุโรป และจากยุโรปเข้าสู่ประเทศไทยได้อย่างสะดวกสบายด้วยเครือข่ายการบินของการบินไทย
อีกทั้งเวียนนายังเป็นเมืองหลวงของสาธารณรัฐออสเตรียที่มีวัฒนธรรม และความได้เปรียบของทำเลที่ตั้งของประเทศอยู่ท่ามกลางความสวยงามทางธรรมชาติที่รายล้อมด้วยขุนเขา มีสถานที่ท่องเที่ยวมากมาย เป็นจุดแข็งในการดึงดูดนักท่องเที่ยวจากทั่วโลก
โดยปัจจุบันการบินไทยทำการบินไปยัง 12 เมืองใน 10 ประเทศของยุโรป ได้แก่ โคเปนเฮเกน ออสโล บรัสเซลส์ ปารีส แฟรงก์เฟิร์ต มิวนิก ซูริก สตอกโฮล์ม ลอนดอน โรม มิลาน และมอสโคว์